《题从舅戴春溪孝廉诗集》
清代·吴慈鹤

春溪于为诗，有险必深入。青山驱而前，碧海喝使立。

死红乾春丛，病绿扫秋隰。长鲸脍脔肥，雌凤啄髓吸。

痴騃丽女锁，幽忧玉童絷。月为破镜飞，地已清泪湿。

呜呼郊贺亡，其柄君可执。孤情铲鸿濛，大雅扛嶪岌。

余生慕奇士，善善徒汲汲。常悯大法摧，得君破忧悒。

虎豹必山居，蛟龙必水蛰。所贵养其用，动辟恃静翕。

六经乃高曾，百氏资拱揖。潢污无根原，溟渤万水集。

维南崇者山，仰止跂可及。期君树宏达，杜韩有梯级。

作者简介：（1778—1826）江苏吴县人，字韵皋，号巢松。嘉庆十四年进士。官至翰林院侍讲。曾督河南、山东学政。长于诗及骈体文。有《凤巢山樵求是录》。